R. Timothy Hunt
R. Timothy Hunt, Richard Timothy Hunt, f. 19.2.1943, britisk cellebiolog, der siden 1991 har haft en ledende forskerstilling ved Clare Hall Laboratories i London under Imperial Cancer Research Fund, fra 2001 betegnet Cancer Research UK.
Siden begyndelsen af 1980'erne har R. Timothy Hunt udforsket celledelingen hos søpindsvin og derved påvist særlige proteiner (cykliner), der dannes og igen nedbrydes under en cellecyklus. Cykliner bindes til et særligt enzym (cyclin dependent kinase, CDK), hvorved de medvirker ved reguleringen af fosforylering af proteiner. Hos mennesker er der påvist ca. ti forskellige cykliner; Hunts udforskning af disse har medvirket til forståelsen af udviklingen af kræftsygdomme (se også cellecyklus). Sammen med Leland Hartwell og Paul Nurse modtog han nobelprisen i fysiologi/medicin i 2001.